ประมูลขายพันธบัตร 7 หมื่นล้านบาท 25 มี.ค.นี้
ธปท.ประมูลขายพันธบัตรระยะสั้นวงเงิน 7 หมื่นล้านบาท ดูดซับสภาพคล่องในระบบการเงินหลังทุนต่างชาติไหลเข้าไทยต่อเนื่อง
24 มี.ค. 2559

ธปท.ประมูลขายพันธบัตรระยะสั้นวงเงิน 7 หมื่นล้านบาท ดูดซับสภาพคล่องในระบบการเงินหลังทุนต่างชาติไหลเข้าไทยต่อเนื่อง
นางจันทวรรณ สุจริตกุล ผู้ช่วยผู้ว่าการ สายตลาดการเงิน ธนาคารแห่งประเทศไทย (ธปท.) ออกประกาศกำหนดแผนการออกพันธบัตร ธปท.ระยะสั้นอายุไม่เกิน 15 วัน ในเดือนมี.ค. 2559 โดยจะนำพันธบัตร รุ่น พ. 12/14/59 วงเงิน 7 หมื่นล้านบาท อายุ 14 วัน ออกประมูลขายในวันที่ 25 มี.ค.นี้ ซึ่งพันธบัตรดังกล่าวมีกำหนดชำระเงิน 29 มี.ค. 2559 และครบกำหนดอายุ 12 เม.ย.2559
ทั้งนี้ การออกพันบัตรของธปท.เป็นการทำหน้าที่ปกติในการดูแลดูดซับสภาพคล่องของเงินในระบบ ให้อยู่ในระดับที่เหมาะสมสอดคล้องกับกิจกรรมทางเศรษฐกิจ และระดับอัตราดอกเบี้ยนโยบายในปัจจุบันที่ 1.5%
อย่างไรก็ดี เป็นน่าสังเกตว่า ธปท.มีการออกประมูลพันธบัตรในแต่ละครั้งเป็นวงเงินที่สูงขึ้น จาก 4 หมื่นล้านบาท เพิ่มเป็น 7 หมื่นล้านบาท เพื่อดูดสภาพคล่องเงินในระบบที่มีมากขึ้น หลังมีเงินทุนจากต่างประเทศไหลเข้ามาลงทุนในตลาดตราสารหนี้ไทยอย่างต่อเนื่อง จากการที่ธนาคารกลางสหรัฐ (เฟด) ส่งสัญญาณไม่เร่งปรับขึ้นดอกเบี้ย